<classify> Baada ya kuachiwa huru, Mbasha alitoka nje ya chumba cha mahakama hiyo iliyoko Mtaa wa Lumumba, Kariakoo, Dar es Salaam, na kupiga magoti na kulia huku amenyanyua mikono juu ishara ya kumshukuru Mungu.Katika kesi hiyo, Mbasha alikabiliwa na mashitaka mawili ya ubakaji ambapo ilidaiwa alitenda makosa hayo maeneo ya Tabata Kimanga, jijini Dar es Salaam. Katika mashitaka ya kwanza ilidaiwa Mei 23, mwaka jana maeneo hayo, Wilaya ya Ilala, kinyume cha sheria za nchi, alimbaka msichana huyo.Pia ilidaiwa kuwa Mei 25, mwaka jana, Tabata Kimanga nyumbani kwa mshitakiwa, alimbaka tena mlalamikaji. Mbasha alikana mashitaka hayo na alikuwa nje kwa dhamana baada ya kulala siku moja mahabusu ya Keko.Akisoma hukumu hiyo jana kuanzia saa 4:45 hadi saa 5:15 asubuhi, Hakimu Mkazi Flora Mujaya alisema kwamba mahakama hiyo ilisikiliza mashahidi sita wa upande wa mashitaka, akiwemo mwathirika wa tukio hilo ambaye ni shemeji wa Mbasha mwenye umri wa miaka 17, pamoja na mke wa mwimbaji huyo, Flora.Hukumu hiyo ambayo ilisikilizwa katika chumba cha faragha, Hakimu Mujaya alisema shahidi wa kwanza katika kesi hiyo ambaye ni shemeji wa Mbasha aliiambia mahakama kuwa Mei 23, mwaka jana alibakwa na Mbasha nyumbani kwake, Tabata Kimanga baada ya Flora kwenda kuchukua CD za nyimbo zake.Pia alisema shahidi huyo alidai alibakwa kwa mara ya pili katika gari aina ya Ipsum walipokuwa wanatoka kumtafuta Flora ambaye alikuwa haonekani nyumbani. Akipitia ushahidi wa Daktari wa Hospitali ya Amana, Migole Mtuka, hakimu huyo alisema, daktari huyo alidai ndiye alimfanyia vipimo msichana huyo na kuwa hakuona dalili zozote za kuingiliwa kimwili na Mbasha.Alisema daktari huyo alidai kuwa binti huyo alifika hospitalini hapo Mei 26, mwaka jana, kwa ajili ya kufanyiwa vipimo na baada ya kumtaka kwenda maabara, hakwenda bali alitoroka na kurejea Juni 3, mwaka jana, baada siku nane kupita.Hata hivyo, Hakimu Mjaya alisema kupitia mashahidi wote mahakama iliona upungufu katika ushahidi huo ambapo ilimuona mshitakiwa hana hatia. Kupitia ushahidi huu, mahakama imebaki na maswali kama kweli umebaka au la.Kwa hivyo, upande wa mashitaka umeshindwa kuthibitisha mashitaka haya bila ya kuacha shaka na mahakama inakuachia huru, alisema Hakimu Mujaya. Mbasha alifika mahakamani akiongozana na mdogo wake wa kiume pamoja na Wakili wake, Mathew Kakamba.Akizungumza na waandishi wa habari nje ya mahakama hiyo, Mbasha alisema Mungu ni mwema huku akifuta machozi na kuwaambia waandishi kuwa atawasiliana nao. Awali, Mbasha alifikishwa kwa mara ya kwanza mahakamani hapo Juni 17, mwaka jana akitokea Kituo cha Polisi Tabata, Dar es Salaam na kusomewa mashitaka mbele ya Hakimu Wilberforce Luhwago. Jalada la kesi hiyo lilihamishwa kwa Hakimu Mkazi Mujaya baada ya Hakimu Luhwago kuwa na majukumu mengine ya kazi.  <topic>: michezo 